Ramaphosa oor VBS Bank: ‘Ons is skaam oor wat gebeur het’Pres. Cyril Ramaphosa (Foto; David Ritchie/ANA) Pres. Cyril Ramaphosa het Maandag gesê die aantygings van omkopery en korrupsie by die omstrede VBS Mutual Bank is ŉ skok en maak ŉ verspotting van vertroue in finansiële instellings in Suid-Afrika. Ramaphosa het die uitlatings tydens ŉ regstreekse onderhoud met eNCA se Jane Dutton gesê. “Die VBS-storie het ons almal geskok. Dit is regtig ŉ verbreking van die vertroue wat ons mense in ŉ finansiële instelling geplaas het. Dit is werklik ŉ jammerte, nie net vir die mense van Venda of Limpopo nie, maar die mense van Suid-Afrika as ŉ geheel. Gewone vroue wat hul geld gespaar het vir begrafnisse – ons is dus regtig skaam oor wat gebeur het.” Ramaphosa het gesê die skuldiges moet aan die pen ry. Die Suid-Afrikaanse reserwebank (SARB) het VBS in Maart onder kuratorskap geplaas en sy jaarlikse finansiële state is foutief bevind. Die SARB het gesê ŉ forensiese ondersoek is van stapel gestuur om te bepaal of enige korrupsie plaasgevind het. Kleinhandel-deposito’s van tot R100 000 per deponeerder is egter deur die SARB gewaarborg en kan by Nedbank-takke onttrek word. Nagenoeg 14 munisipaliteite van die Noordwes, Limpopo en Gauteng het erken dat hulle sowat R1,5 miljard by VBS belê het as deel van ŉ korttermynbelegging.